VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

ĮSAKYMAS

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2004 M. SAUSIO 15 D. ĮSAKYMO

NR. VA-7 „DĖL MĖNESINĖS PAJAMŲ MOKESČIO NUO A KLASĖS PAJAMŲ DEKLARACIJOS FORMOS, JOS PRIEDŲ FORMŲ BEI JŲ PILDYMO IR PATEIKIMO TAISYKLIŲ PATVIRTINIMO“ PAKEITIMO

2014 m. lapkričio 3 d. Nr. VA-123

Vilnius

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 17 punktu ir 18.11 papunkčiu:

1. P a k e i č i u Mėnesinės pajamų mokesčio nuo A klasės pajamų deklaracijos FR0572 formos, jos FR0572A, FR0572U priedų užpildymo ir pateikimo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2004 m. sausio 15 d. įsakymu Nr. VA-7 „Dėl Mėnesinės pajamų mokesčio nuo A klasės pajamų deklaracijos formos, jos priedų formų bei jų pildymo ir pateikimo taisyklių patvirtinimo“ (toliau – Taisyklės), ir išdėstau jas nauja redakcija (pridedama).

2. N u s t a t a u, kad:

2.1. Taisyklėmis turi būti vadovaujamasi deklaruojant 2015 metais ir vėlesniais mokestiniais laikotarpiais išmokėtas išmokas, pagal mokesčio mokėjimo tvarką priskiriamas A klasės pajamoms, tikslinant arba pavėluotai teikiant 2014 metų ir ankstesnių mokestinių laikotarpių Mėnesinės pajamų mokesčio nuo A klasės pajamų deklaracijos FR0572 formas;

2.2. šis įsakymas įsigalioja 2015 m. sausio 1 dieną.

Viršininko pavaduotojas,

atliekantis viršininko funkcijas	Dainoras Bradauskas

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2004 m. sausio 15 d. įsakymu Nr. VA-7

(Valstybinės mokesčių inspekcijos prie Lietuvos

Respublikos finansų ministerijos viršininko

2014 m. lapkričio 3 d. įsakymo Nr. VA - 123

redakcija)

MĖNESINĖS PAJAMŲ MOKESČIO NUO A KLASĖS PAJAMŲ DEKLARACIJOS FR0572 FORMOS, JOS FR0572A, FR0572U PRIEDŲ UŽPILDYMO IR PATEIKIMO TAISYKLĖS

I SKYRIUS

BENDROSIOS NUOSTATOS

1. Mėnesinės pajamų mokesčio nuo A klasės pajamų deklaracijos FR0572 formos (toliau – Deklaracija), jos priedo FR0572A (toliau – Deklaracijos A priedas) ir priedo FR0572U (toliau – Deklaracijos U priedas) užpildymo ir pateikimo taisyklės (toliau – Taisyklės) nustato Deklaracijos, Deklaracijos A priedo ir Deklaracijos U priedo užpildymo ir pateikimo mokesčių administratoriui tvarką.

2. Taisyklės parengtos, vadovaujantis Lietuvos Respublikos gyventojų pajamų mokesčio įstatymo 24 straipsniu, Lietuvos Respublikos mokesčių administravimo įstatymu ir kitais teisės aktais.

3. Deklaraciją privalo teikti per mokestinio laikotarpio mėnesį apmokestinamąsias išmokas, pagal mokesčio mokėjimo tvarką priskiriamas gyventojo A klasės pajamoms, išmokėję asmenys (toliau – mokestį išskaičiuojantys asmenys):

3.1. nuolatiniai Lietuvos gyventojai;

3.2. Lietuvos vienetai;

3.3. užsienio vienetai, vykdantys veiklą per nuolatines buveines Lietuvoje;

3.4. nenuolatiniai Lietuvos gyventojai, vykdantys individualią veiklą per nuolatines bazes Lietuvoje.

4. Mokestį išskaičiuojantys asmenys Deklaracijų neprivalo pateikti, jei per mokestinio laikotarpio mėnesį:

4.1. neišmokėjo jokių išmokų, pagal mokesčio mokėjimo tvarką priskiriamų A klasės apmokestinamosioms pajamoms;

4.2. išmokėjo tik neapmokestinamąsias išmokas, priskiriamas gyventojo A klasės pajamoms. Tokios išmokos deklaruojamos Metinės A klasės išmokų, nuo jų išskaičiuoto ir sumokėto pajamų mokesčio deklaracijos FR0573 formoje ir jos FR0573A, FR0573U prieduose.

5. Deklaracijoje nurodomi duomenys apie apmokestinamąsias išmokas, pagal mokesčio mokėjimo tvarką priskiriamas gyventojo A klasės pajamoms, išmokėtas per mokestinio laikotarpio mėnesį.

6. Deklaracijoje neturi būti nurodomi duomenys apie per mokestinio laikotarpio atitinkamą mėnesį nuolatiniam Lietuvos gyventojui už samdomąjį darbą užsienio valstybėje, kuri yra Europos Sąjungos valstybė narė arba su kuria Lietuvos Respublika yra sudariusi ir taiko dvigubo apmokestinimo išvengimo sutartį, išmokėtas su darbo santykiais susijusias išmokas (pagal mokesčio mokėjimo tvarką priskiriamas gyventojo A klasės pajamoms), jeigu, turėdamas dokumentą, įrodantį, kad nuo tokių išmokų užsienio valstybėje sumokėtas pajamų mokestis ar jam tapatus mokestis, mokestį išskaičiuojantis asmuo naikina tokių išmokų dvigubą apmokestinimą, t. y. neapmokestina tokių išmokų pajamų mokesčiu.

Pavyzdžiui, Lietuvos įmonė vykdo ūkinę veiklą Lietuvoje, taip pat užsiima ūkine veikla Lenkijoje per ten registruotą savo nuolatinę buveinę. Lietuvos įmonės nuolatinėje buveinėje Lenkijoje dirba du nuolatiniai Lietuvos gyventojai. Atlyginimą už darbą Lenkijoje jiems moka Lietuvos įmonės nuolatinė buveinė Lenkijoje, kuri nuo atlyginimo išskaičiuoja pajamų mokestį pagal Lenkijos Respublikos vidaus mokesčių įstatymus. Lietuvos Respublikos ir Lenkijos Respublikos dvigubo apmokestinimo išvengimo sutartyje nustatyta, kad su darbo santykiais susijusios pajamos už Lenkijoje atliekamą samdomą darbą, kurias nuolatinis Lietuvos gyventojas gauna iš Lietuvos įmonės, neatsižvelgiant į gyventojo Lenkijoje išbūtų dienų skaičių, apmokestinamos Lenkijoje pagal jos vidaus mokesčių įstatymus, jeigu nuolatiniam Lietuvos gyventojui išmokamas atlyginimas už darbą Lenkijoje yra priskiriamas nuolatinei buveinei, kurią Lietuvos įmonė turi Lenkijoje. Kadangi Lietuvos įmonės nuolatinė buveinė Lenkijoje, kiekvieną mėnesį mokėdama atlyginimą nuolatiniam Lietuvos gyventojui už darbą Lenkijoje, pagal Lenkijos Respublikos mokesčių įstatymus nuo atlyginimo išskaičiuoja pajamų mokestį, tai Lietuvoje toks atlyginimas neapmokestinamas pajamų mokesčiu. Lietuvos įmonė Deklaracijoje nenurodo tokių nuolatinių Lietuvos gyventojų už darbą Lenkijoje iš nuolatinės buveinės Lenkijoje gautų atlyginimų sumų bei nuo jų Lietuvoje neišskaičiuoja pajamų mokesčio, kadangi nuo tokių sumų pajamų mokestį išskaičiuoja Lietuvos įmonės nuolatinė buveinė Lenkijoje.

7. Užpildyti galima Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) interneto svetainėje (www.vmi.lt) paskelbtas Deklaracijos ir jos A bei U priedų formas, arba VMI prie FM elektroninio deklaravimo sistemoje (http://deklaravimas.vmi.lt) paskelbtas Deklaracijos ir jos A bei U priedų formas.

8. Deklaracija ir Deklaracijos A bei U priedai turi būti užpildomi laikantis šių reikalavimų:

8.1. užpildoma juodu arba tamsiai mėlynu rašikliu (rašalu);

8.2. raidės ir skaičiai turi būti įrašomi tiksliai į jiems skirtas vietas, nepažeidžiant nurodytų laukų linijų;

8.3. tekstas rašomas didžiosiomis spausdintinėmis raidėmis;

8.4. kai į Deklaraciją įrašomas rodiklis turi mažiau ženklų negu atitinkamame laukelyje jam yra skirta vietų, tai tuščios vietos (tušti langeliai) gali būti paliekamos tiek dešinėje, tiek kairėje pusėje, išskyrus laukelius, kuriuose įrašomos pinigų sumos. Laukeliuose, kuriuose įrašomos pinigų sumos, tuščios vietos (tušti langeliai) turi būti paliekamos tik kairėje pusėje;

8.5. įrašomos išmokėtų išmokų sumos negali būti apvalinamos, t. y. jos turi būti nurodomos:

- litais ir centais, kai deklaruojamos per 2014 metų ir ankstesnių mokestinių laikotarpių mėnesius išmokėtos išmokos;

- eurais ir centais, kai deklaruojamos per 2015 metų ir vėlesnių mokestinių laikotarpių mėnesius išmokėtos išmokos.

Jeigu išmokų sumą sudaro tik sveiki skaičiai, po kablelio turi būti įrašomi nuliai;

8.6. pajamų mokesčio sumos įrašomos litais (kai deklaruojamos per 2014 metų ir ankstesnių mokestinių laikotarpių mėnesius išmokėtos išmokos) arba eurais (kai deklaruojamos per 2015 metų ir vėlesnių mokestinių laikotarpių mėnesius išmokėtos išmokos). Pajamų mokesčio sumos turi būti apvalinamos: 49 centai ir mažiau – atmetami, 50 centų ir daugiau – laikomi litu / euru;

8.7. laukeliai, kurių mokesčių mokėtojas neužpildo, turi būti paliekami tušti (nerašyti jokių kryželių, brūkšnelių ar kitokių simbolių);

8.8. užpildant Deklaraciją ir A bei U priedus kompiuteriu, turi būti laikomasi minėtų reikalavimų;

8.9. kompiuteriu išspausdintoje Deklaracijoje ir A bei U prieduose turi išlikti originalo formos proporcijos (atstumai tarp ženklų, esančių formos kampuose, atstumai tarp šių ženklų ir užpildomų laukų).

9. Užpildytą Deklaraciją turi pasirašyti:

9.1. Lietuvos vieneto vadovas arba jo įgaliotas asmuo ir vyriausiasis buhalteris (buhalteris) ar apskaitos paslaugas teikiančios įmonės įgaliotas asmuo (ar apskaitos paslaugas teikiantis individualią veiklą vykdantis gyventojas) arba neribotos civilinės atsakomybės vieneto savininkas (jei jis pats tvarko apskaitą) – kai išmokas gyventojams išmoka Lietuvos vienetas;

9.2. nuolatinis Lietuvos gyventojas – kai išmokas išmoka nuolatinis Lietuvos gyventojas;

9.3. užsienio vieneto įgaliotas asmuo – kai išmokas išmoka užsienio vienetas, vykdantis veiklą per nuolatinę buveinę Lietuvoje;

9.4. nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje, ar jo įgaliotas asmuo – kai išmokas išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvoje,

9.5. mažosios bendrijos vadovas − kai mažoji bendrija turi vienasmenį valdymo organą, mažosios bendrijos atstovas − kai mažosios bendrijos narių susirinkimas yra mažosios bendrijos valdymo organas, mažosios bendrijos narys − kai mažosios bendrijos narių susirinkimas yra mažosios bendrijos valdymo organas ir joje yra vienas narys.

II SKYRIUS

DEKLARACIJOS UŽPILDYMAS

10. Deklaracijos 1–7 laukeliuose turi būti įrašomi duomenys apie mokestį išskaičiuojantį asmenį:

10.1. Deklaracijos 1 laukelyje turi būti įrašomas Lietuvos vieneto, nuolatinio Lietuvos gyventojo, užsienio vieneto, vykdančio veiklą per nuolatinę buveinę Lietuvos Respublikoje, arba nenuolatinio Lietuvos gyventojo, vykdančio individualią veiklą per nuolatinę bazę Lietuvos Respublikoje, mokesčio mokėtojo identifikacinis numeris (kodas), Mokesčių mokėtojų registro nuostatų, patvirtintų Lietuvos Respublikos Vyriausybės 2000 m. rugsėjo 6 d. nutarimu Nr. 1059 „Dėl mokesčių mokėtojų registro įsteigimo ir jo nuostatų patvirtinimo“, nustatyta tvarka suteiktas Mokesčių mokėtojų registre.

10.2. Deklaracijos 2 laukelis užpildomas taip:

10.2.1. kai Deklaracija pateikiama laiku, tai turi būti įrašomas mokestį išskaičiuojančio asmens savivaldybės, kurioje mokestinio laikotarpio mėnesio, už kurį teikiama Deklaracija, paskutinę dieną buvo arba yra šio asmens buveinė, nuolatinė gyvenamoji vieta (jei mokestį išskaičiuojantis asmuo yra nuolatinis Lietuvos gyventojas) arba gyvenamoji vieta (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje), arba individualios veiklos vykdymo vieta (jei mokestį išskaičiuojantis asmuo – nenuolatinis Lietuvos gyventojas, vykdantis individualią veiklą per nuolatinę bazę Lietuvoje, gyvenamosios vietos Lietuvoje neturi), kodas,

10.2.2. kai Deklaracija pateikiama pavėluotai arba tikslinami už praeitus laikotarpius pateikti duomenys, tai turi būti įrašomas mokestį išskaičiuojančio asmens savivaldybės, kurioje to mokestinio laikotarpio mėnesį, už kurį Deklaracija teikiama pavėluotai arba tikslinama, buvo šio asmens buveinė, nuolatinė gyvenamoji vieta (jei mokestį išskaičiuojantis asmuo yra nuolatinis Lietuvos gyventojas) arba gyvenamoji vieta (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje), arba individualios veiklos vykdymo vieta (jei mokestį išskaičiuojantis asmuo – nenuolatinis Lietuvos gyventojas, vykdantis individualią veiklą per nuolatinę bazę Lietuvoje, gyvenamosios vietos Lietuvoje neturi), kodas.

Savivaldybių kodai pateikti Deklaracijos lapo antroje pusėje;

10.3. Deklaracijos 3 laukelyje turi būti įrašomas mokestį išskaičiuojančio asmens pavadinimas (kai išmokas išmoka Lietuvos vienetas ar užsienio vienetas, vykdantis veiklą per nuolatinę buveinę Lietuvos Respublikoje) arba vardas ir pavardė (kai išmokas išmoka nuolatinis Lietuvos gyventojas arba nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje);

10.4. Deklaracijos 4 laukelyje turi būti įrašomas mokestį išskaičiuojančio asmens buveinės (jei mokestį išskaičiuojantis asmuo yra Lietuvos vienetas arba užsienio vieneto nuolatinė buveinė Lietuvoje) arba nuolatinės gyvenamosios vietos (jei mokestį išskaičiuojantis asmuo yra nuolatinis Lietuvos gyventojas), arba gyvenamosios vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje), arba nuolatinės bazės įregistravimo vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje, kuris gyvenamosios vietos Lietuvoje neturi) adresas;

10.5. Deklaracijos 5 laukelyje turi būti įrašomas mokestį išskaičiuojančio asmens telefono numeris (jeigu mokestį išskaičiuojantis asmuo turi telefoną);

10.6. Deklaracijos 6 laukelyje turi būti įrašomas fakso numeris (jeigu mokestį išskaičiuojantis asmuo turi faksą);

10.7. Deklaracijos 7 laukelyje turi būti įrašomas elektroninio pašto adresas (jeigu mokestį išskaičiuojantis asmuo turi elektroninį paštą).

11. Deklaracijos 8 laukelyje turi būti įrašoma Deklaracijos užpildymo data (nurodomi metai, mėnuo ir diena).

12. Deklaracijos laukelyje „Registracijos Nr.“ turi būti įrašomas Deklaracijos registracijos numeris pagal mokestį išskaičiuojančio asmens nusistatytą dokumentų registravimo tvarką.

13. Deklaracijos 9 ir 10 laukeliuose atitinkamai turi būti įrašomi mokestiniai metai ir mėnuo, kurio Deklaracija teikiama.

14. Deklaracijos 11 laukelyje turi būti įrašomas darbuotojų skaičius paskutinę mėnesio darbo dieną. Darbuotoju laikomas gyventojas, dirbantis pagal darbo sutartį ar jos esmę atitinkančius santykius. Į šį skaičių neįtraukiami darbuotojai, esantys motinystės, tėvystės ir motinystės (tėvystės) atostogose. Nurodomi visi darbuotojai, neatsižvelgiant į tai, ar buvo išmokėtos išmokos, ar ne.

15. Deklaracijos 12 laukelyje turi būti įrašomas Deklaracijos A priedo lapų skaičius (jeigu pridedamas Deklaracijos A priedas).

16. Deklaracijos 13 laukelyje turi būti įrašomas Deklaracijos A priedo visų lapų užpildytų eilučių skaičius (jeigu pridedamas Deklaracijos A priedas).

17. Deklaracijos 16 laukelyje turi būti įrašomas Deklaracijos U priedo lapų skaičius (jeigu pridedamas Deklaracijos U priedas).

18. Deklaracijos 17 laukelyje turi būti įrašomas Deklaracijos U priedo visų lapų užpildytų eilučių skaičius (jeigu pridedamas Deklaracijos U priedas).

19. Deklaracijos 18 laukelyje turi būti įrašoma per mokestinio laikotarpio mėnesį gyventojams išmokėtų su darbo santykiais arba jų esmę atitinkančiais santykiais susijusių A klasės išmokų suma. Į šį laukelį taip pat įrašomos darbdavio darbuotojams išmokėtos išmokos už pirmąsias dvi nedarbingumo dienas. Tais atvejais, kai bankrutuojanti įmonė gyventojams išmoka darbo užmokestį, gautą iš Garantinio fondo lėšų, atsižvelgiant į tai, kad šios lėšos įmonei perduodamos be pajamų mokesčio, socialinio draudimo ir privalomojo sveikatos draudimo (toliau – PSD) įmokų sumų, į deklaracijos 18 laukelį turi būti įrašoma darbo užmokesčio suma, prie jos pridėjus į biudžetą mokėtiną pajamų mokesčio, socialinio draudimo įmokų ir PSD įmokų sumas.

20. Deklaracijos 19 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis nuo su darbo santykiais arba jų esmę atitinkančiais santykiais susijusių A klasės išmokų, gyventojams išmokėtų per mokestinio laikotarpio mėnesį iki mėnesio 15 dienos (imtinai), įskaitant pajamų mokesčio sumą, išskaičiuotą nuo išmokų, išmokėtų iš Garantinio fondo lėšų. Kai pajamų mokestis nuo 18 laukelyje įrašytos sumos, išmokėtos iki mėnesio 15 dienos, nebuvo išskaičiuotas ir nebuvo sumokėtas į biudžetą mokestį išskaičiuojančio asmens lėšomis, tai 19 laukelyje įrašomas 0.

21. Deklaracijos 20 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis nuo su darbo santykiais arba jų esmę atitinkančiais santykiais susijusių A klasės išmokų, gyventojams išmokėtų po mokestinio laikotarpio mėnesio 15 dienos iki mėnesio paskutinės dienos (imtinai), įskaitant pajamų mokesčio sumą, išskaičiuotą nuo išmokų, išmokėtų iš Garantinio fondo lėšų. Kai pajamų mokestis nuo 18 laukelyje įrašytos sumos, išmokėtos po mėnesio 15 dienos iki mėnesio paskutinės dienos nebuvo išskaičiuotas ir nebuvo sumokėtas į biudžetą mokestį išskaičiuojančio asmens lėšomis, tai 20 laukelyje įrašomas 0.

Pavyzdžiai

1. Įmonė darbo užmokestį darbuotojams moka dalimis. 2014 m. balandžio 16 d. įmonė visiems savo darbuotojams išmokėjo 4000 Lt avansą (t. y. darbo užmokestį už pirmąją mėnesio pusę). Antrąją darbo užmokesčio už balandžio mėn. dalį – 9500 Lt įmonė išmokėjo gegužės 2 d. ir nuo viso mėnesio darbo užmokesčio bendros sumos išskaičiavo 2025 Lt pajamų mokesčio. Šiuo atveju balandžio mėnesio Deklaracijos 18 laukelyje turi būti įrašoma 4000 Lt suma, 19 ir 20 laukeliuose įrašomas 0. Gegužės mėnesio Deklaracijos 18 laukelyje turi būti įrašoma 9500 Lt suma, 19 laukelyje – 2025 Lt suma, 20 laukelyje – 0. 2. Įmonė darbuotojams darbo užmokestį moka vieną kartą per mėnesį. 2015 m. sausio mėnesio darbo užmokestį (35 000 Eur) visiems darbuotojams įmonė išmokėjo vasario 8 d. Nuo darbo užmokesčio bendros sumos buvo išskaičiuotas 5250 Eur pajamų mokestis. Šiuo atveju vasario mėnesio Deklaracijos 18 laukelyje turi būti nurodyta 35 000 Eur suma, 19 laukelyje – 5250 Eur suma, 20 laukelyje – 0.

22. Deklaracijos 21 laukelyje turi būti įrašoma per mokestinio laikotarpio mėnesį gyventojams išmokėtų su darbo santykiais ar jų esmę atitinkančiais santykiais nesusijusių A klasės išmokų suma, išskyrus A priede 14 ir 15 išmokų kodais pažymėtas išmokas ir U priede nurodytas išmokas. Ši suma įrašoma, neatėmus išskaičiuoto pajamų mokesčio.

23. Deklaracijos 22 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis nuo per mokestinio laikotarpio mėnesį iki 15 dienos (imtinai) gyventojams išmokėtų su darbo santykiais arba jų esmę atitinkančiais santykiais nesusijusių A klasės išmokų (išskyrus išmokas už gyventojų parduotą turtą). Kai pajamų mokestis nuo 21 laukelyje įrašytos sumos, išmokėtos iki mėnesio 15 dienos, nebuvo išskaičiuotas ir nebuvo sumokėtas į biudžetą mokestį išskaičiuojančio asmens lėšomis, tai 22 laukelyje įrašomas 0.

24. Deklaracijos 23 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis nuo po mokestinio laikotarpio mėnesio 15 dienos iki mėnesio paskutinės dienos gyventojams išmokėtų su darbo santykiais arba jų esmę atitinkančiais santykiais nesusijusių A klasės išmokų (išskyrus išmokas už gyventojų parduotą turtą). Kai pajamų mokestis nuo 21 laukelyje įrašytos sumos, išmokėtos po mėnesio 15 dienos iki mėnesio paskutinės dienos nebuvo išskaičiuotas ir nebuvo sumokėtas į biudžetą mokestį išskaičiuojančio asmens lėšomis, tai 23 laukelyje įrašomas 0.

25. Deklaracijos 24 laukelyje turi būti įrašoma gyventojams per mokestinio laikotarpio mėnesį už jų parduotą turtą išmokėtų išmokų, neatėmus pajamų mokesčio, suma. Ši suma turi sutapti su Deklaracijos A priedo A6 laukelių pagal išmokų rūšies 14 ir 15 kodus ir Deklaracijos U priedo visų lapų U7 laukelių bendra suma.

26. Deklaracijos 25 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis nuo išmokų už gyventojų parduotą turtą, išmokėtų per mokestinio laikotarpio mėnesį iki mėnesio 15 dienos (imtinai). Ši suma turi sutapti su Deklaracijos A priedo A7 ir A17 laukelių pagal pajamų rūšies 14, 15 kodus, kai A8 laukelis pažymėtas „1“, ir Deklaracijos U priedo U8 ir U20 laukelių, kai U9 laukelis pažymėtas „1“, bendra suma. Kai pajamų mokestis nuo 24 laukelyje įrašytos sumos, išmokėtos iki mėnesio 15 dienos, nebuvo išskaičiuotas ir nebuvo sumokėtas mokestį išskaičiuojančio asmens lėšomis, tai 25 laukelyje įrašomas 0.

27. Deklaracijos 26 laukelyje turi būti įrašoma pajamų mokesčio suma, išskaičiuota arba sumokėta mokestį išskaičiuojančio asmens lėšomis, nuo išmokų už gyventojų parduotą turtą, išmokėtų po mokestinio laikotarpio mėnesio 15 dienos iki mėnesio paskutinės dienos (imtinai). Ši suma turi sutapti su Deklaracijos A priedo A7 ir A17 laukelių pagal pajamų rūšies 14, 15 kodus, kai A8 laukelis pažymėtas „2“, ir Deklaracijos U priedo U8 ir U20 laukelių, kai U9 laukelis pažymėtas „2“, bendra suma. Kai pajamų mokestis nuo 24 laukelyje įrašytos sumos, išmokėtos po mėnesio 15 dienos iki mėnesio paskutinės dienos nebuvo išskaičiuotas ir nebuvo sumokėtas į biudžetą mokestį išskaičiuojančio asmens lėšomis, tai 26 laukelyje įrašomas 0.

28. Deklaracijos 27 laukelis neužpildomas.

29. Deklaracijos 28 laukelis neužpildomas.

III SKYRIUS

DEKLARACIJOS A PRIEDO UŽPILDYMAS

30. Deklaracijos A priedas užpildomas, kai mokestį išskaičiuojantis asmuo nuolatiniams Lietuvos gyventojams per mokestinio laikotarpio mėnesį išmoka apmokestinamąsias A klasės išmokas, išskyrus su darbo santykiais ar jų esmę atitinkančiais santykiais susijusias išmokas, ligos, motinystės, tėvystės ir motinystės (tėvystės) pašalpas.

Jeigu tam pačiam gyventojui atitinkamą mėnesį išmokamos kelios A klasės išmokos arba išmokos išmokamos dalimis, o pajamų mokestis nuo tokių išmokų turi būti sumokėtas skirtingais terminais (iki mėnesio 15 arba paskutinės dienos), tai užpildoma tiek eilučių, kiek yra išmokama pajamų rūšių ir kiek yra pajamų mokesčio terminų.

31. Deklaracijos A priedo laukelyje „Lapo numeris“ turi būti įrašomas užpildomo lapo eilės numeris. Visų pridedamų lapų numeracija turi būti ištisinė (pvz., 1, 2, 3 ir t. t.).

32. Į Deklaracijos A priedo 1, 2, 8, 9 ir 10 laukelius atitinkamai perkeliami duomenys iš Deklaracijos 1, 2, 8, 9 ir 10 laukelių.

33. Deklaracijos A priedo A1 laukelyje turi būti nurodomas į šį priedą įrašomos eilutės numeris. Kai užpildomas daugiau negu vienas Deklaracijos A priedo lapas, visų pridedamų lapų eilučių numeracija turi būti ištisinė (pvz., 1, 2, 3 ir t. t.).

34. Deklaracijos A priedo A3 laukelyje turi būti nurodomas nuolatinio Lietuvos gyventojo, įrašomo į Deklaracijos A priedą, vardas ir pavardė. Kai gyventojas registruotas keliais vardais ir / ar pavardėmis ir neužtenka langelių vardams ir pavardėms įrašyti, tai antro vardo ir antros pavardės rašomos tik pirmosios raidės. Tarp vardų ir pavardžių įrašų turi būti paliekamas tuščias langelis.

35. Deklaracijos A priedo A4 laukelyje turi būti įrašomas nuolatinio Lietuvos gyventojo mokesčių mokėtojo identifikacinis numeris (kodas) Lietuvos Respublikos gyventojų registre ar Mokesčių mokėtojų registre.

Tuo atveju, kai mokestį išskaičiuojantis asmuo pagal nuolatinio Lietuvos gyventojo išrašytą apskaitos dokumentą negali nustatyti jo mokesčių mokėtojo identifikacinio numerio (kodo), o tik pridėtinės vertės mokesčio (toliau – PVM) mokėtojo kodą, A4 laukelyje gali būti nurodomas PVM mokėtojo kodas. PVM mokėtojo kodas turi būti nurodomas su prefiksu LT (pavyzdžiui, LT000000000000).

Tuo atveju, kai nuolatinis Lietuvos gyventojas neturi mokesčių mokėtojo identifikacinio numerio (kodo) ir (ar) negali būti nurodomas jo PVM mokėtojo kodas, A4 laukelyje turi būti nurodomas jo asmens tapatybę patvirtinančio dokumento serija ir numeris (tarp dokumento serijos ir numerio simbolių paliekama po vieną tuščią langelį).

36. Deklaracijos A priedo A4.1 laukelyje turi būti įrašoma (skaitmeniu), koks nuolatinio Lietuvos gyventojo identifikavimo kodas yra nurodytas A4 laukelyje. Turi būti įrašoma:

36.1. skaitmuo 1 − kai A4 laukelyje nurodytas mokesčių mokėtojo asmens kodas,

36.2. skaitmuo 2 − kai A4 laukelyje nurodytas PVM mokėtojo kodas,

36.3. skaitmuo 3 − kai A4 laukelyje nurodyti asmens tapatybę patvirtinančio dokumento serija ir numeris.

37. Deklaracijos A priedo A5 laukelyje turi būti nurodomas kodas savivaldybės, kurioje nuolatinis Lietuvos gyventojas turėjo nuolatinę gyvenamąją vietą praėjusio mokestinio laikotarpio (t. y. praėjusių kalendorinių metų) gruodžio 31 dieną. Apie nuolatinės gyvenamosios vietos savivaldybę gyventojas privalo mokestį išskaičiuojančiam asmeniui pranešti Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2003 m. gruodžio 19 d. įsakymu Nr. V-328 „Dėl Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklių patvirtinimo“, nustatyta tvarka.

38. Deklaracijos A priedo A6 laukelyje turi būti nurodoma nuolatiniam Lietuvos gyventojui per mokestinio laikotarpio mėnesį išmokėtų su darbo santykiais ar jų esmę atitinkančiais santykiais nesusijusių A klasės išmokų (nurodytų Taisyklių 1 priede), kurios apmokestinamos pajamų mokesčiu, suma, neatėmus pajamų mokesčio sumos. Pažymime, kad darbdavio išmokėtos išmokos už pirmąsias dvi nedarbingumo dienas deklaruojamos tik Deklaracijos 18 laukelyje (t. y. A priedo A6 laukelyje jos nenurodomos).

39. Deklaracijos A priedo A7 laukelyje turi būti įrašoma pajamų mokesčio suma, išskaičiuota nuo nuolatiniam Lietuvos gyventojui išmokėtų A6 laukelyje nurodytų A klasės išmokų. Jei pajamų mokestis nebuvo išskaičiuotas, tai A7 laukelyje turi būti įrašomas 0.

40. Deklaracijos A priedo A8 laukelyje turi būti nurodomas terminas, kada pajamų mokestis turėjo būti sumokėtas. Tuo atveju, jeigu pajamų mokestis turėjo būti sumokėtas iki mėnesio 15 dienos (imtinai), turi būti įrašomas skaičius „1“. Jeigu pajamų mokestis turėjo būti sumokėtas po mėnesio 15 dienos iki paskutinės mėnesio dienos, turi būti įrašomas skaičius „2“.

41. Deklaracijos A priedo A9 laukelis turi būti užpildomas, kai nuolatinis Lietuvos gyventojas mokestį išskaičiuojančiam asmeniui grąžina už jį į biudžetą sumokėtą pajamų mokestį (tokio mokesčio dalį). Šiuo atveju:

– pateikiama naujai užpildyta Deklaracija ir jos priedai to mėnesio, už kurį gyventojas grąžina už jį į biudžetą sumokėtą pajamų mokestį;

– Deklaracijoje ir jos prieduose įrašomi duomenys įrašyti pateiktoje Deklaracijoje ir jos prieduose;

– Deklaracijos A priedo A9 laukelyje įrašoma gyventojo grąžinta už jį į biudžetą sumokėta pajamų mokesčio suma.

Pavyzdys

Gyventojas 2014 m. gegužės mėnesį įmonei už 20000 Lt pardavė nenukirsto miško. 3000 Lt pajamų mokestį į biudžetą įmonė sumokėjo iš savo lėšų. Gyventojas 2014 m. gruodžio 8 d. įmonei grąžino 3000 Lt už jį į biudžetą sumokėtą pajamų mokestį. Įmonė kartu su 2014 m. gruodžio mėnesio Deklaracija mokesčių administratoriui turi pateikti naujai užpildytą 2014 m. gegužės mėnesio Deklaraciją ir jos priedus. Tokios naujai užpildytos gegužės mėnesio Deklaracijos A priedo atitinkamos eilutės A1–A8 ir A10–A20 laukeliuose įmonė turi įrašyti ankstesnės gegužės mėnesio Deklaracijos A priedo atitinkamų laukelių reikšmes, o į A9 laukelį įrašyti gyventojo jai grąžintą 3000 Lt pajamų mokesčio sumą.

42. Deklaracijos A priedo A10 laukelyje turi būti įrašoma per mokestinio laikotarpio mėnesį nuolatiniams Lietuvos gyventojams išmokėtų išmokų suma (neatėmus pajamų mokesčio), gauta sudėjus Deklaracijos A priedo visų eilučių A6 laukeliuose nurodytas sumas.

43. Deklaracijos A priedo A11 laukelyje turi būti įrašoma pajamų mokesčio suma, išskaičiuota nuo per mokestinio laikotarpio mėnesį nuolatiniams Lietuvos gyventojams išmokėtų išmokų, kuri gauta sudėjus Deklaracijos A priedo visų eilučių A7 laukeliuose nurodytas sumas.

44. Deklaracijos A priedo A 16 laukelyje turi būti nurodytas nuolatiniam Lietuvos gyventojui išmokėtų išmokų, priskiriamų A klasės pajamoms, kodas. A klasės išmokų kodai pateikti Taisyklių 1 priede.

45. Deklaracijos A priedo A17 laukelyje turi būti įrašoma mokestį išskaičiuojančio asmens savo lėšomis už nuolatinį Lietuvos gyventoją į biudžetą sumokėta pajamų mokesčio suma.

46. Deklaracijos A priedo A18 laukelis neužpildomas.

47. Deklaracijos A priedo A19 laukelis neužpildomas.

48. Deklaracijos A priedo A20 laukelis neužpildomas.

49. Deklaracijos A priedo A21 laukelis neužpildomas.

50. Deklaracijos A priedo A22 laukelis ir A23 laukelis neužpildomi.

51. Kai turtą parduoda ar kitokiu būdu perleidžia nuosavybėn keli bendrasavininkiai, tai Deklaracijos A priedo atskirose eilutėse turi būti nurodyti visi bendrasavininkiai ir kiekvienam iš jų užpildyti visi laukeliai, pajamų ir pajamų mokesčio sumas paskirstant proporcingai bendrasavininkių turėtai tokio turto daliai.

IV SKYRIUS

DEKLARACIJOS U PRIEDO UŽPILDYMAS

52. Deklaracijos U priedas užpildomas, kai mokestį išskaičiuojantis asmuo nenuolatiniams Lietuvos gyventojams per mokestinio laikotarpio mėnesį išmoka išmokas už jų parduotą ne individualios veiklos kilnojamąjį daiktą, kuriam privaloma teisinė registracija ir kuris yra (ar privalo būti) įregistruotas Lietuvoje, arba nekilnojamąjį daiktą, esantį Lietuvoje, taip pat už vykdant individualią veiklą per nuolatinę bazę Lietuvoje parduotą nenukirstą mišką, apvaliąją medieną ir netauriųjų metalų laužą.

Jeigu tam pačiam gyventojui mokestinio laikotarpio mėnesį:

– išmokamos kelios išmokos už parduodamą ar kitaip perleidžiamą turtą arba

– išmokos už parduodamą ar kitaip perleidžiamą turtą išmokamos dalimis, o pajamų mokestis nuo tokių išmokų turi būti sumokėtas skirtingais terminais (mėnesio 15 arba paskutinę dieną), tai

užpildoma tiek eilučių, kiek yra daiktų ir skirtingų mokesčio terminų.

53. Deklaracijos U priedo laukelyje „Lapo numeris“ turi būti įrašomas užpildomo lapo eilės numeris. Visų pridedamų lapų numeracija turi būti ištisinė (1, 2, 3 ir t. t.).

54. Į Deklaracijos U priedo 1, 2, 8, 9 ir 10 laukelius atitinkamai perkeliami duomenys iš Deklaracijos 1, 2, 8, 9 ir 10 laukelių.

55. Deklaracijos U priedo U1 laukelyje turi būti nurodomas į šį priedą įrašomos eilutės numeris. Kai užpildomas daugiau negu vienas Deklaracijos U priedo lapas, visų pridedamų lapų eilučių numeracija turi būti ištisinė (pvz., 1, 2, 3 ir t. t.).

56. Deklaracijos U priedo U3 laukelyje turi būti nurodomas nenuolatinio Lietuvos gyventojo rezidavimo valstybės kodas iš Taisyklių 2 priede pateikto užsienio valstybių kodų sąrašo.

57. Deklaracijos U priedo U4 laukelyje turi būti nurodomas nenuolatinio Lietuvos gyventojo, įrašomo į Deklaracijos U priedą, vardas (vardai) ir pavardė (pavardės). Jei neužtenka langelių vardams ir pavardėms įrašyti, tai antro vardo ir antros pavardės rašomos tik pirmosios raidės. Tarp vardo ir pavardės turi būti paliekamas tuščias langelis.

58. Deklaracijos U priedo U5 laukelyje turi būti įrašomas nenuolatinio Lietuvos gyventojo mokesčių mokėtojo identifikacinis numeris (kodas) Lietuvos Respublikos gyventojų registre ar Mokesčių mokėtojų registre.

Tuo atveju, kai mokestį išskaičiuojantis asmuo pagal nenuolatinio Lietuvos gyventojo išrašytą apskaitos dokumentą negali nustatyti jo mokesčių mokėtojo identifikacinio numerio (kodo) Lietuvos Respublikos gyventojų registre ar Mokesčių mokėtojų registre, o tik PVM mokėtojo kodą, U5 laukelyje gali būti nurodomas PVM mokėtojo kodas. PVM mokėtojo kodas turi būti nurodomas su prefiksu LT (pavyzdžiui, LT000000000000).

Tuo atveju, kai nenuolatinis Lietuvos gyventojas neturi mokesčių mokėtojo identifikacinio numerio (kodo) ir (ar) negali būti nurodomas jo PVM mokėtojo kodas, U5 laukelyje turi būti įrašomi jo asmens tapatybę patvirtinančio dokumento serija ir numeris (tarp dokumento serijos ir numerio simbolių paliekama po vieną tuščią langelį).

59. Deklaracijos U priedo U5.1 laukelyje turi būti įrašoma (skaitmeniu), koks nenuolatinio Lietuvos gyventojo identifikavimo kodas yra nurodytas U5 laukelyje. Turi būti įrašoma:

59.1. skaitmuo 1 − kai U5 laukelyje nurodytas mokesčių mokėtojo asmens kodas,

59.2. skaitmuo 2 − kai U5 laukelyje nurodytas PVM mokėtojo kodas,

59.3. skaitmuo 3 − kai U5 laukelyje nurodyti asmens tapatybę patvirtinančio dokumento serija ir numeris.

60. Deklaracijos U priedo U6 laukelyje turi būti nurodomas kodas savivaldybės, kurią nenuolatinis Lietuvos gyventojas mokestį išskaičiuojančiam asmeniui nurodė Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2003 m. gruodžio 19 d. įsakymu Nr. V-328 „Dėl Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklių patvirtinimo“, nustatyta tvarka.

61. Deklaracijos U priedo U7 laukelyje turi būti nurodoma nenuolatiniam Lietuvos gyventojui išmokėtų A klasės išmokų (neatėmus pajamų mokesčio) už parduotą turtą, nurodytą Taisyklių 52 punkte, suma.

62. Deklaracijos U priedo U8 laukelyje turi būti nurodoma pajamų mokesčio suma, išskaičiuota nuo nenuolatiniam Lietuvos gyventojui išmokėtų išmokų už parduotą turtą. Jei pajamų mokestis nebuvo išskaičiuotas, tai U8 laukelyje turi būti įrašomas 0.

63. Deklaracijos U priedo U9 laukelyje turi būti nurodomas terminas, kada pajamų mokestis turėjo būti sumokėtas. Tuo atveju, jeigu mokestis turėjo būti sumokėtas iki mėnesio 15 dienos (imtinai), turi būti įrašomas skaičius „1“. Jeigu pajamų mokestis turėjo būti sumokėtas po mėnesio 15 dienos iki paskutinės mėnesio dienos, turi būti įrašomas skaičius „2“.

64. Deklaracijos U priedo U10 laukelis turi būti užpildomas tuo atveju, kai nenuolatinis Lietuvos gyventojas A klasės išmokas išmokėjusiam asmeniui grąžina už jį į biudžetą sumokėtą pajamų mokestį (tokio mokesčio dalį). Šiuo atveju:

– pateikiama naujai užpildyta Deklaracija ir jos priedai to mėnesio, už kurį gyventojas grąžina už jį į biudžetą sumokėtą pajamų mokestį;

– Deklaracijoje ir jos prieduose įrašomi duomenys įrašyti pateiktoje Deklaracijoje ir jos prieduose;

– Deklaracijos U priedo U10 laukelyje įrašoma gyventojo grąžinta už jį į biudžetą sumokėta pajamų mokesčio suma.

65. Deklaracijos U priedo U11 laukelyje turi būti nurodomas nenuolatiniam Lietuvos gyventojui tos užsienio valstybės, kurios rezidentu jis yra, suteiktas mokesčių mokėtojo kodas. Jeigu gyventojas tokio kodo neturi arba negali jo nurodyti, šis laukelis gali būti neužpildomas.

Nurodant Europos Sąjungos (toliau − ES) valstybių asmenų identifikacinius numerius (kodus), jų algoritmą galima pasitikrinti Europos mokesčių mokėtojų identifikacinių numerių (TIN) portaluose:

http://ec.europa.eu/taxation_customs/tin/tinByCountry.html, http://ec.europa.eu/taxation_customs/tin/tinRequest.html.

Naudojantis šiais portalais, galima sužinoti, ar pagal Europos Komisijai ES valstybių narių pateiktas specifikacijas nurodytas mokesčių mokėtojo identifikacinis numeris atitinka konkrečioje valstybėje nustatytą ir taikomą bendrą mokesčių mokėtojų identifikacinių numerių struktūrą, taip pat toje valstybėje nustatytą bei taikomą algoritmą.

66. Deklaracijos U priedo U12 laukelyje turi būti nurodomas nenuolatinio Lietuvos gyventojo gyvenamosios vietos adresas užsienio valstybėje, kurios rezidentas jis yra. Tarp miesto ir gatvės pavadinimų, gatvės pavadinimo ir namo numerio turi būti paliekama po vieną tuščią langelį. Namo numeris ir buto numeris atskiriami brūkšneliu.

67. Deklaracijos U priedo U13 laukelyje turi būti nurodoma per mokestinio laikotarpio mėnesį nenuolatiniams Lietuvos gyventojams išmokėtų A klasės išmokų už parduotą turtą suma (neatėmus pajamų mokesčio), gauta sudėjus Deklaracijos U priedo visų eilučių U7 laukeliuose nurodytas sumas.

68. Deklaracijos U priedo U14 laukelyje turi būti nurodoma pajamų mokesčio suma, išskaičiuota nuo nenuolatiniams Lietuvos gyventojams išmokėtų išmokų už parduotą turtą, kuri gauta sudėjus Deklaracijos U priedo visų eilučių U8 laukeliuose nurodytas sumas.

69. Deklaracijos U priedo U19 laukelyje turi būti įrašytas nenuolatiniam Lietuvos gyventojui už parduotą turtą išmokėtų išmokų, priskiriamų A klasės pajamoms, kodas. A klasės išmokų kodai pateikti Taisyklių 1 priede.

70. Deklaracijos U priedo U20 laukelyje turi būti įrašoma mokestį išskaičiuojančio asmens savo lėšomis už nenuolatinį Lietuvos gyventoją į biudžetą sumokėta pajamų mokesčio suma.

71. Kai turtą parduoda ar kitokiu būdu perleidžia nuosavybėn keli bendrasavininkiai, tai Deklaracijos U priedo atskirose eilutėse turi būti nurodyti visi bendrasavininkiai ir kiekvienam iš jų užpildyti visi laukeliai, pajamų ir pajamų mokesčio sumas paskirstant proporcingai bendrasavininkių turėtai tokio turto daliai.

72. Vykdant 2011 m. vasario 15 d. Tarybos direktyvą 2011/16/ES dėl administracinio bendradarbiavimo apmokestinimo srityje ir panaikinančią Direktyvą 77/799/EEB (OL L 064, 11/03/2011 p. 0001 – 0012), Deklaracijos U priedo U21 laukelyje turi būti nurodoma nenuolatinio Lietuvos gyventojo gimimo data (skaitmenimis įrašomi metai, mėnuo ir diena).

V SKYRIUS

DEKLARACIJOS PATEIKIMAS

73. Remiantis Gyventojų pajamų mokesčio įstatymo 24 straipsnio 2 dalimi, mokestinio laikotarpio kiekvieno mėnesio Deklaracijos mokesčių administratoriui turi būti pateikiamos iki kito mėnesio 15 dienos. Deklaruojant per 2015 metų ir vėlesnių mokestinių laikotarpių mėnesius išmokėtas A klasės išmokas bei teikiant laiku nepateiktas Deklaracijas už 2014 metų ir ankstesnių mokestinių laikotarpių mėnesius, turi būti užpildoma Deklaracijos 4 versija.

74. Deklaracija gali būti pateikta tokiais būdais:

74.1. pateikta elektroniniu būdu per Valstybinės mokesčių inspekcijos elektroninio deklaravimo sistemą (https://deklaravimas.vmi.lt);

74.2. tiesiogiai įteikta apskrities valstybinės mokesčių inspekcijos (toliau – AVMI) darbuotojui;

74.3. atsiųsta paštu AVMI arba VMI prie FM Deklaracijų tvarkymo skyriui adresu: Neravų 8, Druskininkai.

75. Deklaracijos gavimo data laikoma ta data, kai:

75.1. deklaracija buvo faktiškai pateikta AVMI;

75.2. Valstybinės mokesčių inspekcijos elektroninio deklaravimo sistema užfiksavo elektroniniu būdu pateiktą Deklaraciją;

75.3. Deklaracija išsiųsta paštu (pašto spaudo data).

76. Deklaraciją rekomenduojama pateikti elektroniniu būdu pagal Dokumentų teikimo elektroniniu būdu taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2010 m. liepos 21 d. įsakymu Nr. VA-83 „Dėl dokumentų teikimo elektroniniu būdu taisyklių patvirtinimo“.

77. Mokestį išskaičiuojantis asmuo, turintis struktūrinių padalinių kitų savivaldybių teritorijose, privalo pateikti vieną bendrą Deklaraciją ir jos A ir / arba U priedus.

78. AVMI pateikiamas vienas užpildytas Deklaracijos egzempliorius. Jeigu mokestį išskaičiuojančiam asmeniui yra reikalingas Deklaracijos pateikimo AVMI patvirtinimas (Deklaracijos formos egzempliorius su žyma apie jos pateikimą AVMI), tai jo pageidavimu gali būti pateikti du Deklaracijos egzemplioriai, vienas iš kurių su AVMI žyma apie gavimą grąžinamas Deklaraciją pateikusiam asmeniui.

VI SKYRIUS

DEKLARACIJOS TIKSLINIMAS

79. Mokestį išskaičiuojantis asmuo pateiktoje Deklaracijoje ir jos prieduose įrašytus duomenis tikslina, pateikdamas mokesčių administratoriui naujai užpildytą Deklaraciją ir jos priedus to mokestinio laikotarpio mėnesio, kurio duomenys tikslinami.

80. Tikslinant mokesčių administratoriui pateiktų deklaracijų duomenis, turi būti užpildoma Deklaracijos ir jos priedų 4 versija. Tikslinant 2013 metų ir ankstesnių mokestinių laikotarpių atitinkamų mėnesių duomenis, Deklaracijos A priedo A4.1 laukelis ir Deklaracijos U priedo U5.1 laukelis bei U21 laukelis neužpildomi.

81. Deklaracija ir jos priedai turi būti tikslinami:

81.1. kai gyventojas mokestį išskaičiuojančiam asmeniui grąžina už jį į biudžetą sumokėtą pajamų mokestį;

81.2. kai mokestį išskaičiuojantis asmuo gauna mokesčių administratoriaus pranešimą apie pateiktoje Deklaracijoje ir (ar) jos prieduose esančias klaidas (neatitikimus) (toliau – informacinis pranešimas);

81.3. kai mokestį išskaičiuojantis asmuo pastebi pateiktoje Deklaracijoje ir (ar) jos prieduose esančias klaidas, išskyrus klaidas, kurios, pasibaigus mokestiniam laikotarpiui (kalendoriniams metams), negali būti taisomos:

81.3.1. mokestiniu laikotarpiu (kalendoriniais metais) per daug išskaičiuotas pajamų mokestis (pvz., išmokos buvo apmokestintos per dideliu mokesčio tarifu, pajamų mokestis buvo išskaičiuotas nuo neapmokestinamųjų išmokų ir pan.),

81.3.2. mokestiniu laikotarpiu (kalendoriniais metais) per mažai arba per daug išskaičiuotas pajamų mokestis nuo nuolatiniams Lietuvos gyventojams išmokėtų su darbo santykiais ar jų esmę atitinkančiais santykiais susijusių išmokų, kurioms mokestiniu laikotarpiu (kalendoriniais metais) neteisingai buvo pritaikytos arba nebuvo pritaikytos neapmokestinamojo pajamų dydžio (toliau – NPD) ir / arba papildomo neapmokestinamojo pajamų dydžio (toliau – PNPD) sumos.

82. Mokestį išskaičiuojantis asmuo, pasinaudojęs Valstybinio socialinio draudimo fondo valdybos teritorinio skyriaus informacija, paskelbta Elektroninės draudėjų aptarnavimo sistemos portale, arba gavęs pažymą apie išmokėtas pašalpas apdraustiesiems, gali perskaičiuoti mokėtiną į biudžetą pajamų mokestį, atsižvelgdamas į atitinkamo mėnesio apskaičiuotą NPD ir PNPD bei visas to mėnesio pajamas, įskaitant Valstybinio socialinio draudimo fondo valdybos teritorinio skyriaus išmokėtą pašalpą.

Priklausantis sumokėti pajamų mokestis įrašomas to mėnesio Deklaracijos 19 ar 20 ir 27 ar 28 laukeliuose, kurį yra atliekamas perskaičiavimas. Vadinasi, mokestį išskaičiuojančiam asmeniui nuo tokiu būdu perskaičiuoto pajamų mokesčio delspinigiai nesusidaro.

83. Mokestį išskaičiuojantis asmuo, gavęs mokesčių administratoriaus informacinį pranešimą patikslinti Deklaraciją ir (ar) jos priedus, turi patikslinti per informaciniame pranešime nurodytą terminą.

84. Tuo atveju, kai mokestį išskaičiuojantis asmuo per mokestinio laikotarpio atitinkamą mėnesį nuolatiniam Lietuvos gyventojui už samdomąjį darbą užsienio valstybėje, kuri yra Europos Sąjungos valstybė narė arba su kuria Lietuvos Respublika yra sudariusi ir taiko dvigubo apmokestinimo išvengimo sutartį, išmoka su darbo santykiais susijusias išmokas ir nuo jų Lietuvoje išskaičiuoja bei į Lietuvos Respublikos biudžetą perveda pajamų mokestį, tačiau to paties mokestinio laikotarpio vėlesnį mėnesį (t. y. ne tą patį mokestinio laikotarpio mėnesį, kurį buvo išmokėtos tokios išmokos) nuo tokių su darbo santykiais susijusių išmokų užsienio valstybėje sumokamas pajamų mokestis ar jam tapatus mokestis (jeigu išmokos mokamos už darbą užsienio valstybėje, su kuria sudaryta ir taikoma dvigubo apmokestinimo išvengimo sutartis – užsienio valstybėje turi būti sumokamas pajamų mokestis ar jam tapatus mokestis, remiantis šios sutarties nuostatomis), tai mokestį išskaičiuojantis asmuo mokestiniu laikotarpiu gali naikinti tokių išmokų dvigubą apmokestinimą, mokesčių administratoriui pateikdamas naujai užpildytą to mėnesio, kurį buvo išmokėtos tokios su darbo santykiais susijusios išmokos, Deklaraciją. Kadangi per atitinkamą mėnesį nuolatiniam Lietuvos gyventojui išmokėtos su darbo santykiais susijusios išmokos už samdomąjį darbą užsienio valstybėje, kuri yra Europos Sąjungos valstybė narė arba su kuria sudaryta ir taikoma dvigubo apmokestinimo išvengimo sutartis, nuo kurių užsienio valstybėje buvo sumokėtas pajamų mokestis ar jam tapatus mokestis, yra priskiriamos neapmokestinamosioms su darbo santykiais susijusioms išmokoms, todėl tokios išmokos Deklaracijoje nenurodomos.

Mokestį išskaičiuojantis asmuo mokestiniu laikotarpiu gali naikinti nuolatiniam Lietuvos gyventojui už samdomąjį darbą užsienio valstybėje, kuri yra Europos Sąjungos valstybė narė arba su kuria sudaryta ir taikoma dvigubo apmokestinimo išvengimo sutartis, išmokėtų su darbo santykiais susijusių išmokų dvigubą apmokestinimą tik tada, kai jo darbuotojas – nuolatinis Lietuvos gyventojas – jam pateikia prašymą, kad, nuo tokių išmokų užsienio valstybėje sumokėjus pajamų mokestį ar jam tapatų mokestį, darbdavys perskaičiuotų gyventojui Lietuvoje mokėtiną pajamų mokestį, o darbdavys šiame prašyme turi pažymėti, kad sutinka tai atlikti.

VII SKYRIUS

BAIGIAMOSIOS NUOSTATOS

85. Mokestį išskaičiuojantis asmuo, kuriam nustatyta prievolė teikti Deklaraciją, pateikęs Deklaraciją pavėluotai, iš viso jos nepateikęs arba į Deklaraciją įrašęs neteisingus duomenis, atsako Lietuvos Respublikos įstatymų nustatyta tvarka.

_________________

Mėnesinės pajamų mokesčio nuo A klasės pajamų deklaracijos FR0572 formos, jos FR0572A, R0572U priedų užpildymo ir pateikimo taisyklių 1 priedas

A KLASĖS IŠMOKŲ KODAI

I SKYRIUS

2014 IR VĖLESNIAIS METAIS IŠMOKĖTŲ A KLASĖS IŠMOKŲ KODAI

A klasės išmokų pavadinimas	Išmokų kodai
1. Su darbo santykiais arba jų esmę atitinkančiais santykiais nesusijusios išmokos:
Nekilnojamojo pagal prigimtį daikto, kuris buvo laikomas individualios veiklos turtu, pardavimo ar kitokio perleidimo nuosavybėn išmokos nenuolatiniams Lietuvos gyventojams	10
Nenukirsto miško, apvaliosios medienos pardavimo ar kitokio perleidimo nuosavybėn išmokos	14
Netauriųjų metalų laužo pardavimo ar kitokio perleidimo nuosavybėn išmokos	15
Privalomai registruotino kilnojamojo daikto arba daikto, kuris nekilnojamuoju pripažįstamas pagal įstatymus, pardavimo ar kitokio perleidimo nuosavybėn išmokos nenuolatiniams Lietuvos gyventojams	16
Išmokos, išmokėtos nenuolatiniams Lietuvos gyventojams už parduotą ar kitaip perleistą nuosavybėn nekilnojamąjį pagal prigimtį daiktą (išskyrus tą, iš kurio perleidimo gautos pajamos žymimos 18 ir 10 kodais)	17
Būsto (įskaitant priskirtą žemę) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	18
Dividendai už trumpesnį nei finansiniai metai laikotarpį	22
Nekilnojamojo daikto nuomos išmokos	23
Kito turto nuomos išmokos	24
Išmokos iš paskirstytojo pelno (dividendai), išskyrus dividendus už trumpesnį nei finansiniai metai laikotarpį	26
Žemės ūkio veiklą vykdančios kooperatinės bendrovės (kooperatyvo) dalyviams išmokėtos išmokos, skirstant šios kooperatinės bendrovės pelną	29
Išmokos valdybos ir stebėtojų tarybos nariams	44
Dovanos	46
Stipendijos	47
Pensijos, pensijų anuitetai, rentos	48
Sporto veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	51
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	52
Sporto veiklos išmokos (nesusijusios su darbo santykiais ir ne iš individualios veiklos), išmokėtos gyventojo	53
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos gyventojo	54
Palūkanos už paskolas, nuolatinių Lietuvos gyventojų išmokėtos kitiems nuolatiniams Lietuvos gyventojams	58
Kitos palūkanos (išskyrus žymimas 58 kodu), nuolatinių Lietuvos gyventojų išmokėtos kitiems nuolatiniams Lietuvos gyventojams	59
Autoriniai atlyginimai	61
Honorarai	62
Kitos su darbo santykiais nesusijusios ir ne individualios veiklos išmokos	70
Pensijų kaupimo išmokos, ne didesnės už sumokėtas įmokas	71
Gyvybės draudimo išmokos, ne didesnės už sumokėtas įmokas	72
2. Individualią veiklą vykdančiam gyventojui išmokėtos išmokos:
Individualią žemės ūkio veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	35
Kitą individualią veiklą vykdančiam gyventojui išmokėtos išmokos	93
Individualią sporto veiklą vykdančiam gyventojui išmokėtos išmokos	94
Individualią atlikėjo veiklą vykdančiam gyventojui išmokėtos išmokos	95

II SKYRIUS

2012 IR 2013 METAIS IŠMOKĖTŲ A KLASĖS IŠMOKŲ KODAI

A klasės išmokų pavadinimas	Išmokų kodai
1. Su darbo santykiais arba jų esmę atitinkančiais santykiais nesusijusios išmokos:
Nekilnojamojo pagal prigimtį daikto, kuris buvo laikomas individualios veiklos turtu, pardavimo ar kitokio perleidimo nuosavybėn išmokos nenuolatiniams Lietuvos gyventojams	10
Nenukirsto miško, apvaliosios medienos pardavimo ar kitokio perleidimo nuosavybėn išmokos	14
Netauriųjų metalų laužo pardavimo ar kitokio perleidimo nuosavybėn išmokos	15
Privalomai registruotino kilnojamojo daikto arba daikto, kuris nekilnojamuoju pripažįstamas pagal įstatymus, pardavimo ar kitokio perleidimo nuosavybėn išmokos nenuolatiniams Lietuvos gyventojams	16
Išmokos, išmokėtos nenuolatiniams Lietuvos gyventojams už parduotą ar kitaip perleistą nuosavybėn nekilnojamąjį pagal prigimtį daiktą (išskyrus tą, iš kurio perleidimo gautos pajamos žymimos 18 ir 10 kodais)	17
Būsto (įskaitant priskirtą žemę) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	18
Dividendai už trumpesnį nei finansiniai metai laikotarpį	22
Nekilnojamojo daikto nuomos išmokos	23
Kito turto nuomos išmokos	24
Išmokos iš paskirstytojo pelno (dividendai), išskyrus dividendus už trumpesnį nei finansiniai metai laikotarpį	26
Žemės ūkio veiklą vykdančios kooperatinės bendrovės (kooperatyvo) dalyviams išmokėtos išmokos, skirstant šios kooperatinės bendrovės pelną	29
Tantjemos	44
Dovanos	46
Stipendijos	47
Pensijos, pensijų anuitetai, rentos	48
Sporto veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	51
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	52
Sporto veiklos išmokos (nesusijusios su darbo santykiais ir ne iš individualios veiklos), išmokėtos gyventojo	53
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos gyventojo	54
Palūkanos už vertybinius popierius	57
Palūkanos už paskolas	58
Kitos palūkanos, išskyrus žymimas 57 ir 58 kodais	59
Autoriniai atlyginimai	61
Honorarai	62
Kitos su darbo santykiais nesusijusios ir ne individualios veiklos išmokos	70
Pensijų kaupimo išmokos, ne didesnės už sumokėtas įmokas	71
Gyvybės draudimo išmokos, ne didesnės už sumokėtas įmokas	72
2. Individualią veiklą vykdančiam gyventojui išmokėtos išmokos:
Individualią žemės ūkio veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	35
Kitą individualią veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	93
Individualią sporto veiklą vykdančiam gyventojui išmokėtos išmokos	94
Individualią atlikėjo veiklą vykdančiam gyventojui išmokėtos išmokos	95

III SKYRIUS

2011 METAIS IŠMOKĖTŲ A KLASĖS IŠMOKŲ KODAI

A klasės išmokų pavadinimas	Išmokų kodai
1. Su darbo santykiais arba jų esmę atitinkančiais santykiais nesusijusios išmokos:
Nekilnojamojo pagal prigimtį daikto, kuris buvo laikomas individualios veiklos turtu, pardavimo ar kitokio perleidimo nuosavybėn išmokos nenuolatiniams Lietuvos gyventojams	10
Nenukirsto miško, apvaliosios medienos pardavimo ar kitokio perleidimo nuosavybėn išmokos	14
Netauriųjų metalų laužo pardavimo ar kitokio perleidimo nuosavybėn išmokos	15
Privalomai registruotino kilnojamojo daikto arba daikto, kuris nekilnojamuoju pripažįstamas pagal įstatymus, pardavimo ar kitokio perleidimo nuosavybėn išmokos nenuolatiniams Lietuvos gyventojams	16
Išmokos, išmokėtos nenuolatiniams Lietuvos gyventojams už parduotą ar kitaip perleistą nuosavybėn nekilnojamąjį pagal prigimtį daiktą (išskyrus tą, iš kurio perleidimo gautos pajamos žymimos 18 ir 10 kodais)	17
Būsto (įskaitant priskirtą žemę) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	18
Palūkanos už vertybinius popierius, indėlius, suteiktas paskolas ir kt.	21
Nekilnojamojo daikto nuomos išmokos	23
Kito turto nuomos išmokos	24
Išmokos iš paskirstytojo pelno (dividendai)	26
Žemės ūkio veiklą vykdančios kooperatinės bendrovės (kooperatyvo) dalyviams išmokėtos išmokos, skirstant šios kooperatinės bendrovės pelną	29
Tantjemos	44
Dovanos	46
Stipendijos	47
Pensijos, pensijų anuitetai, rentos	48
Sporto veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	51
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	52
Sporto veiklos išmokos (nesusijusios su darbo santykiais ir ne iš individualios veiklos), išmokėtos gyventojo	53
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos gyventojo	54
Autoriniai atlyginimai	61
Honorarai	62
Kitos su darbo santykiais nesusijusios ir ne individualios veiklos išmokos	70
Pensijų kaupimo išmokos, ne didesnės už sumokėtas įmokas	71
Gyvybės draudimo išmokos, ne didesnės už sumokėtas įmokas	72
2. Individualią veiklą vykdančiam gyventojui išmokėtos išmokos:
Individualią žemės ūkio veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	35
Kitą individualią veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	93
Individualią sporto veiklą vykdančiam gyventojui išmokėtos išmokos	94
Individualią atlikėjo veiklą vykdančiam gyventojui išmokėtos išmokos	95

IV SKYRIUS

2010 METAIS IŠMOKĖTŲ A KLASĖS IŠMOKŲ KODAI

A klasės išmokų pavadinimas	Išmokų kodai
1. Su darbo santykiais arba jų esmę atitinkančiais santykiais susijusios išmokos:
Ligos, motinystės, tėvystės ir motinystės (tėvystės) pašalpos	03
2. Su darbo santykiais arba jų esmę atitinkančiais santykiais nesusijusios išmokos:
Nekilnojamojo pagal prigimtį daikto, kuris buvo laikomas individualios veiklos turtu, pardavimo ar kitokio perleidimo nuosavybėn išmokos nenuolatiniams Lietuvos gyventojams	10
Nenukirsto miško, apvaliosios medienos pardavimo ar kitokio perleidimo nuosavybėn išmokos	14
Netauriųjų metalų laužo pardavimo ar kitokio perleidimo nuosavybėn išmokos	15
Privalomai registruotino kilnojamojo daikto arba daikto, kuris nekilnojamuoju pripažįstamas pagal įstatymus, pardavimo ar kitokio perleidimo nuosavybėn išmokos nenuolatiniams Lietuvos gyventojams	16
Išmokos, išmokėtos nenuolatiniams Lietuvos gyventojams už parduotą ar kitaip perleistą nuosavybėn nekilnojamąjį pagal prigimtį daiktą (išskyrus tą, iš kurio perleidimo gautos pajamos žymimos 18 ir 10 kodais)	17
Būsto (įskaitant priskirtą žemę) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	18
Palūkanos už vertybinius popierius, indėlius, suteiktas paskolas ir kt.	21
Nekilnojamojo daikto nuomos išmokos	23
Kito turto nuomos išmokos	24
Išmokos iš paskirstytojo pelno (dividendai)	26
Žemės ūkio veiklą vykdančios kooperatinės bendrovės (kooperatyvo) dalyviams išmokėtos išmokos, skirstant šios kooperatinės bendrovės pelną	29
Tantjemos	44
Dovanos	46
Stipendijos	47
Pensijos, pensijų anuitetai, rentos	48
Sporto veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	51
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos juridinio asmens	52
Sporto veiklos išmokos (nesusijusios su darbo santykiais ir ne iš individualios veiklos), išmokėtos gyventojo	53
Atlikėjų veiklos išmokos (nesusijusios su darbo santykiais ir ne iš individualios veiklos), išmokėtos gyventojo	54
Autoriniai atlyginimai	61
Honorarai	62
Kitos su darbo santykiais nesusijusios ir ne individualios veiklos išmokos	70
Pensijų kaupimo išmokos, ne didesnės už sumokėtas įmokas	71
Gyvybės draudimo išmokos, ne didesnės už sumokėtas įmokas	72
3. Individualią veiklą vykdančiam gyventojui išmokėtos išmokos:
Individualią žemės ūkio veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	35
Kitą individualią veiklą vykdančiam gyventojui asmens, su kuriuo gyventojas susijęs darbo santykiais ar jų esmę atitinkančiais santykiais, išmokėtos išmokos	93
Individualią sporto veiklą vykdančiam gyventojui išmokėtos išmokos	94
Individualią atlikėjo veiklą vykdančiam gyventojui išmokėtos išmokos	95

V SKYRIUS

2009 METAIS IŠMOKĖTŲ A KLASĖS IŠMOKŲ KODAI

A klasės išmokų pavadinimas	Išmokų kodai
Su darbo santykiais arba jų esmę atitinkančiais santykiais susijusios išmokos (tik pareigūnams ir statutiniams tarnautojams, nurodytiems Lietuvos Respublikos valstybinio socialinio draudimo įstatymo 4 straipsnio 2 dalyje)	01
Ligos, motinystės, tėvystės ir motinystės (tėvystės) pašalpos	03
Nenukirsto miško, apvaliosios medienos pardavimo ar kitokio perleidimo nuosavybėn išmokos	14
Netauriųjų metalų laužo pardavimo ar kitokio perleidimo nuosavybėn išmokos	15
Privalomai registruotino kilnojamojo daikto pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	16
Nekilnojamojo daikto (išskyrus būstą) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	17
Būsto (įskaitant priskirtą žemę) pardavimo ar kitokio perleidimo nuosavybėn išmokos, išmokėtos nenuolatiniams Lietuvos gyventojams	18
Palūkanos už vertybinius popierius, indėlius, suteiktas paskolas ir kt.	21
Nekilnojamojo daikto nuomos išmokos	23
Kito turto nuomos išmokos	24
Pajamos iš paskirstytojo pelno (dividendai)	26
Žemės ūkio veiklą vykdančios kooperatinės bendrovės (kooperatyvo) išmokėtos apyvartai proporcingos išmokos	29
Tantjemos	44
Prizai ir laimėjimai (įskaitant loterijų laimėjimus)	45
Dovanos	46
Stipendijos	47
Pensijos, pensijų anuitetai, rentos	48
Honorarai	62
Kitos su darbo santykiais nesusijusios ir ne individualios veiklos išmokos (neįskaitant pajamų, gautų pagal autorines sutartis, sporto, atlikėjų veiklos pajamų)	70

________________

Mėnesinės pajamų mokesčio nuo A klasės pajamų deklaracijos FR0572 formos, jos FR0572A, R0572U priedų užpildymo ir pateikimo taisyklių 2 priedas

UŽSIENIO VALSTYBIŲ KODAI

Valstybės kodas	Valstybės pavadinimas
IE	Airija
AM	Armėnija
AU	Australija
AT	Austrija
AZ	Azerbaidžanas
BY	Baltarusija
BE	Belgija
BG	Bulgarija
CZ	Čekija
DK	Danija
GB	Didžioji Britanija
EE	Estija
GR	Graikija
GE	Gruzija
IN	Indija
IS	Islandija
ES	Ispanija
IT	Italija
IL	Izraelis
JP	Japonija
US	JAV
AE	Jungtiniai Arabų Emyratai
ME	Juodkalnija
CA	Kanada
KZ	Kazachstanas
CN	Kinija
CY	Kipras
KG	Kirgizija
HR	Kroatija
KW	Kuveitas
LV	Latvija
PL	Lenkija
LU	Liuksemburgas
MK	Makedonija
MT	Malta
MA	Marokas
MD	Moldova
MX	Meksika
NO	Norvegija
NL	Nyderlandai
ZA	Pietų Afrika
KR	Pietų Korėja
PT	Portugalija
FR	Prancūzija
RO	Rumunija
RU	Rusija
RS	Serbija
SG	Singapūras
SK	Slovakija
SI	Slovėnija
FI	Suomija
SE	Švedija
CH	Šveicarija
TR	Turkija
TM	Turkmėnistanas
UA	Ukraina
UZ	Uzbekistanas
HU	Vengrija
DE	Vokietija
TT	Tikslinė teritorija
XX	Kita valstybė

________________